《赋得钱塘潮排律十六韵赠钱塘卢生》
明代·邓云霄

曾向钱塘渡，烟销一镜开。潮头忽以至，地轴仄将摧。

赤日飞睛雪，青天起暗雷。龙宫银作阙，鲛室玉为堆。

组练疑横海，帆樯似泛罍。属娄光欲动，强弩势难回。

东奔翻禹穴，南去蹴苏台。吐吸谁为此，陶钧力大哉。

湖山澄秀气，越峤挺雄才。羡汝江边住，潮从笔底来。

放歌摇彩鹢，弄月进霞杯。一击踰千里，相期在九垓。

钓鳌偏有兴，向若敢轻猜。赋就水皆立，文成木尽灾。

沉思牵铁网，佳句剖珠胎。近诧观涛作，前身或姓枚。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。